KOMISSION KERTOMUS EUROOPAN PARLAMENTILLE JA NEUVOSTOLLE

postipalveludirektiivin soveltamisesta

(direktiivi 97/67/EY, sellaisena kuin se on muutettuna direktiiveillä 2002/39/EY ja 2008/6/EY)

1.Tässä soveltamista koskevassa kertomuksessa esitetään, miten postipalveludirektiivi on pantu täytäntöön ja miten postimarkkinat ovat kehittymässä

Euroopan parlamentti ja neuvosto ja antoivat helmikuussa 2008 direktiivin 2008/6/EY, jäljempänä ”kolmas postipalveludirektiivi”, jolla otettiin käyttöön oikeusperusta postipalvelujen sisämarkkinoiden toteuttamiselle säätämällä viimeisestä lainsäädäntötoimesta markkinoiden asteittaisen avaamisen prosessissa. Siinä vahvistettiin markkinoiden täydellisen avaamisen määräajaksi 16 jäsenvaltion osalta 31. joulukuuta 2010 ja (silloin) jäljellä olleiden 11 jäsenvaltion osalta 31. joulukuuta 2012. Kolmannella postipalveludirektiivillä myös vahvistettiin kansallisten sääntelyviranomaisten tehtäviä ja toimivaltuuksia, muutettiin tapaa, jolla postin yleispalveluja voidaan tarjota ja rahoittaa, edellytettiin pääsyä postialan infrastruktuurin joihinkin osiin ja laajennettiin kuluttajansuojasäännöksiä sekä vaadittiin komissiota avustamaan jäsenvaltioita direktiivin täytäntöönpanossa, muun muassa yleispalvelun nettokustannusten laskennassa.

Lisäksi direktiivin 2008/6/EY 23 artiklassa edellytetään, että komissio antaa joka neljäs vuosi Euroopan parlamentille ja neuvostolle tämän direktiivin soveltamista koskevan kertomuksen, johon sisältyvät asianmukaiset tiedot alan kehityksestä. Vaikka tässä säännöksessä todetaankin, että kertomus annetaan joulukuun 2013 loppuun mennessä, sen antamista lykättiin, jotta saataisiin aikaa tutkia markkinoiden täysimääräisen avaamisen varhaisia vaikutuksia kaikissa jäsenvaltioissa.

Tässä soveltamista koskevassa kertomuksessa esitetään tiivistetysti, miten postipalveludirektiivi (direktiivi 97/67/EY, sellaisena kuin se on muutettuna direktiiveillä 2002/39/EY ja 2008/6/EY) on pantu täytäntöön eri puolilla Euroopan unionia sekä miten postimarkkinat ovat pääpiirteissään kehittyneet joulukuun 2008 jälkeen. Direktiivin 2008/6/EY 23 artiklan mukaisesti kertomuksessa esitetään tietoja talouden, yhteiskunnan ja työllisyyden rakenteista ja teknologiaa koskevista näkökohdista sekä palvelun laadusta. Soveltamista koskevan kertomuksen mukana on komission yksiköiden valmisteluasiakirja, jossa esitetään yksityiskohtaisempia tietoja ja johon sisältyy liite, joka koskee yleispalveluvelvoitteen nettokustannusten laskentaa.

Tämän kertomuksen ja komission yksiköiden valmisteluasiakirjan laadinnassa on käytetty useita lähteitä, muun muassa tutkimuksia, jotka koskevat postialan tärkeimpiä kehityssuuntauksia ja postialan toimijoiden hinnoittelukäytäntöä (Main Developments in the Postal Sector (2008-2010), Pricing behaviour of postal operators, Main Developments in the Postal Sector (2010-2013)), postipalveluja käsittelevän eurooppalaisten sääntelyviranomaisten ryhmän (ERGP) useita raportteja, postidirektiivikomitean (PDC) ja postipalvelujen käyttäjien foorumin (Postal User Forum) yhteydessä esitettyjä kannanottoja, Eurostatin tietoja vuoteen 2012 asti sekä komission omia postitilastoja vuotta 2012 seuraavalta jaksolta sen jälkeen, kun Eurostat päätti lopettaa postialaa koskevien tilastotietojen keruun, sekä Maailman postiliiton (UPU) lukuja. Koska tilastojen keruuseen ja laadintaan liittyy viive, uusimmat käytettävissä olevat tiedot koskevat monissa tapauksissa vuotta 2013. Mahdollisuuksien mukaan on kuitenkin käytetty tuoreempia tietoja viimeisimpien kehityssuuntausten kuvaamiseksi.

2.Kohtuuhintaiset ja luotettavat posti- ja pakettipalvelut ovat edelleen ratkaisevan tärkeitä sisämarkkinoille

Postipalveluilla on edelleen elintärkeä tehtävä koko Euroopan unionissa, vaikkakin tämä tehtävä on muuttumassa, kun uudet teknologiat vauhdittavat sekä perinteisen postin korvaamista sähköisellä viestinnällä että verkko-ostosten volyymin kasvua. Mahdollisuus lähettää kirjeitä ja paketteja, jotka saapuvat määrätyn ajan kuluessa ja täsmällisellä hinnalla kaikkiin Euroopan unionin osiin, on edelleen perustavanlaatuinen tekijä sosiaalisen, taloudellisen ja alueellisen koheesion ja sisämarkkinoiden kehityksen kannalta. Verkkokaupan valtava potentiaali tarkoittaa sitä, että kohtuuhintaiset ja luotettavat pakettipalvelut ovat tärkeämpiä kuin koskaan, jotta digitaalisten sisämarkkinoiden tarjoamat mahdollisuudet voivat toteutua.

3.Itsenäinen viranomaisvalvonta on parantunut, mutta tarvitaan pakettimarkkinoiden tehostettua valvontaa kyseisen markkinan muutosten tahdissa pysymiseksi

Kansalliset sääntelyviranomaiset hoitavat jatkossakin keskeistä tehtävää, joka on postipalveludirektiivin soveltamisen tukeminen ja valvominen ja noudattamisen varmistaminen jäsenvaltioissa. Näitä viranomaisia yhdistetään enenevästi muista viestintäpalveluista (esim. sähköiset viestintäpalvelut, yleisradiointi) vastaavien viranomaisten kanssa. Vuonna 2010 perustettu postipalveluja käsittelevä eurooppalaisten sääntelyviranomaisten ryhmä (ERGP) on parantanut kuulemista, koordinointia ja yhteistyötä kansallisten sääntelyviranomaisten kesken Euroopan tasolla.

Historiallisesti kansalliset sääntelyviranomaiset ovat yleensä keskittyneet kirjeisiin. Ottaen huomioon kirjevolyymien lasku ja verkkokaupan vauhdittama pakettimäärien kasvu, tarvitaan pakettimarkkinoiden vahvempaa viranomaisvalvontaa ja kattavampia tietoja, jotta saataisiin täydellinen ja täsmällinen kuva posti- ja pakettimarkkinoista kokonaisuudessaan ja voitaisiin hyödyntää kaikki digitaalisten sisämarkkinoiden tarjoamat mahdollisuudet.

4.Kohtuuhintainen ja luotettava yleispalvelu tarjotaan kirjeille